हमारे लोकतंत्र की सबसे बड़ी सबसे बड़ी बिडंबना यही है कि उसने व्यक्तिवाद और परिवारवाद से आजाद होने की चाहत में कांग्रेस से छुटकारा पाकर मोदी की महानता में खुद को सुरक्षित समझा है। देश जिस वक्त कांग्रेस की व्यक्तिवादी राजनीति की आलोचना कर रहा था और जनता किसी अन्य नेता की तलाश में थी तो संयोग से मोदी के रूप में एक अन्य व्यक्ति देश की आंखों से लेकर मन तक में बसा जा रहा था। देश की जनता को एक ऐसी सरकार चाहिए थी, जो मजबूत लगे, और जिम्मेदारी लेनेवाली लगे। देश को राहुल गांधी जैसा आदमी शक्ल और सूरत से तो पसंद था, मगर जिम्मेदार कभी नहीं लगा। कांग्रेस जो काम साठ साल में नहीं कर सकी, मोदी भले ही साठ महीने में उन्हें कर पाएं या नहीं, यह अलग बात होगी, लेकिन वे देश की जनता के बीच इस बात को लेकर उम्मीद का आसमान बनाने में भरपूर सफल रहे हैं। सच्चाई यह है कि हमारे देश की जनता को पंचवर्षीय योजनाओं का हिसाब नहीं चाहिए। उसे, काम चाहिए और वह भी बहुत तेज गति के साथ। नरेंद्र मोदी गति के उस प्रबंधन और काम की रफ़्तार के प्रतीक के रूप में पहचान बनाने में कामयाब रहे। दुनिया के किसी भी चुनाव के दौरान अब तक के किसी भी अभियान के मुकाबले मोदी के सबसे तेज, ताकतवार और मजबूत किस्म की तूफानी गति के अभियान का भी इस उम्मीद को जगाने में जबरदस्त सहयोग रहा।